
[bookmark: _Toc240362980]SĄVOKŲ SĄRAŠAS

	Besivystančios rinkos  
(angl. emerging markets)
	Sparčiai augančios ir ekonominės plėtros procesą išgyvenančios valstybės, kurios dar nėra pasiekusios išsivysčiusių rinkų lygio, tačiau pasižymi dideliu augimo potencialu.

	Eksporto kreditas
	Tai finansavimo priemonė, leidžianti užsienio pirkėjui už įsigyjamas eksportuojamas prekes ir (ar) paslaugas atsiskaityti per tam tikrą laikotarpį, užuot visą sumą sumokėjus iš karto. Eksporto kreditą gali suteikti eksportuotojas (supplier credit) arba finansų įstaiga (buyer credit). Oficialiai remiamų eksporto kreditų atveju valstybės parama gali būti teikiama per eksporto kreditų agentūras tiesioginio finansavimo, garantijų ar draudimo forma.

	Eksporto kredito garantija
	Garantija, kuria eksportuotojas apsaugomas nuo nuostolių, patiriamų užsienio pirkėjui neatsiskaičius už prekes ar paslaugas per sutartą atidėto mokėjimo terminą. Garantuojama rizika – politinė ir (arba) komercinė.

	Neparduotinos rizikos valstybės
	Valstybės, kurių atžvilgiu privati eksporto kredito draudimo rinka neužtikrina pakankamos draudimo apsaugos nuo komercinės ar politinės rizikos. Tai valstybės, kurios nėra įtrauktos į Europos Komisijos komunikato dėl SESV 107 ir 108 straipsnių taikymo trumpalaikiam eksporto kredito draudimui[footnoteRef:2] priedą, nustatantį parduotinos rizikos šalis. [2:  Communication from the Commission on the application of Articles 107 and 108 of the Treaty on the Functioning of the European Union to short-term export credit insurance (2021/C 497/02). Prieiga internetu: https://eur-lex.europa.eu/legal-content/EN/TXT/PDF/?uri=oj:JOC_2021_497_R_0002 ] 


	Parduotinos rizikos šalys
	Europos Komisijos komunikate valstybėms narėms dėl Sutarties dėl Europos Sąjungos veikimo 107 ir 108 straipsnių taikymo trumpalaikiam eksporto kredito draudimui[footnoteRef:3] priede nustatytos šalys, kurių trumpalaikę eksporto kredito riziką gali apdrausti privati draudimo rinka. Prie jų šios ataskaitos rengimo metu priskiriamos visos Europos Sąjungos šalys, Australija, Kanada, Islandija, Japonija, Naujoji Zelandija, Norvegija, Šveicarija, Jungtinė Karalystė ir Jungtinės Amerikos Valstijos. [3:  Ten pat.] 


	Pirkėjo kreditas
(angl. buyer credit)
	Tai eksporto kredito forma, kai finansavimas suteikiamas užsienio pirkėjui eksportuojamoms prekėms ar paslaugoms įsigyti.

	Prekinio kredito draudimas
	Draudimas, kuriuo apdraudžiama pirkėjų neatsiskaitymo už prekes ar paslaugas rizika, kai taikomas atidėtas mokėjimas.

	Prievolių įvykdymo užtikrinimo garantija
	Garantija, kuria užtikrinamas sutartinių įsipareigojimų įvykdymas ir kompensuojami nuostoliai, jei prievolės nevykdomos arba vykdomos netinkamai.

	Pasiūlymo garantija

	Prievolių įvykdymo užtikrinimo garantija, kuri užtikrina, kad tiekėjas neatšauks pateikto pasiūlymo ir pasirašys sutartį, jei bus pripažintas laimėtoju.

	Sutarties įvykdymo garantija
	Prievolių įvykdymo užtikrinimo garantija, kuri užtikrina tinkamą sutartinių įsipareigojimų vykdymą.

	Avanso grąžinimo garantija
	Prievolių įvykdymo užtikrinimo garantija, kuri užtikrina avanso grąžinimą, jei sutartis neįvykdoma.

	Mokėjimo garantija
	Prievolių įvykdymo užtikrinimo garantija, kuri užtikrina, kad pirkėjas laiku atsiskaitys už prekes ar paslaugas.

	Garantinio laikotarpio garantija
	Prievolių įvykdymo užtikrinimo garantija, kuri užtikrina sutartinių įsipareigojimų vykdymą garantiniu laikotarpiu po darbų ar prekių perdavimo.

	Tarptautiniai finansų donorai
	Tarptautinės finansų institucijos, daugiašaliai plėtros bankai, valstybinės vystomojo bendradarbiavimo agentūros ir kitos tarptautinės organizacijos, teikiančios finansavimą, paskolas, garantijas, dotacijas ar techninę pagalbą ekonominės plėtros, infrastruktūros, atkūrimo ir investiciniams projektams finansuoti.




1. [bookmark: _Toc240362981]TYRIMO TIKSLAS IR UŽDAVINIAI

Siekiant identifikuoti Lietuvos verslo tarptautinės plėtros finansavimo iššūkius ir poreikius atliktas rinkos tyrimas (toliau – Tyrimas), kuriuo remiantis atliktas skatinamojo finansavimo poreikio iki 2030 m. vertinimas (toliau – Vertinimas)

Tyrimo uždaviniai:
· Remiantis viešai prieinama informacija apie Lietuvos įmonių eksportą, išanalizuoti eksporto tendencijas ir kryptis;
· Taikant kiekybinius ir kokybinius metodus, identifikuoti pagrindinius iššūkius, su kuriais susiduria eksportuojančios įmonės, išskirti jų finansavimo poreikius skirtinguose eksporto veiklos etapuose, nustatyti įmonėms dažniausiai kylančius iššūkius ieškant finansavimo su eksportu susijusioms veikloms, išsiaiškinti, kokioms įmonėms šie iššūkiai aktualiausi;
· Naudojant kiekybinius ir kokybinius metodus, nustatyti Lietuvos verslo finansavimo iššūkius ir poreikius, vykdant veiklą užsienio rinkose, identifikuoti įmonių plėtrą besivystančiose rinkose ribojančias kliūtis;
· Išanalizuoti Lietuvos įmonių veiklos Ukrainoje tendencijas ir mastą, dalyvaujant šalies atstatymo konkursuose ir projektuose, nustatyti pagrindines veiklos ir plėtros Ukrainoje kliūtis;
· Remiantis statistiniais duomenimis įvertinti Lietuvos verslo tiesioginių investicijų užsienyje tendencijas ir kryptis bei nustatyti šią veiklą ribojančias kliūtis;
· Nustatyti Lietuvos verslo tarptautinės plėtros skatinamojo finansavimo poreikį iki 2030 m.

2. [bookmark: _Toc240362982]TYRIMO METODIKA
Duomenų rinkimas
· Atlikta naujausių prieinamų statistinių ir administracinių duomenų analizė:
· Valstybės duomenų agentūra (prekių eksporto duomenys, eksportuojančių įmonių skaičius, Lietuvos verslo tiesioginės investicijos užsienyje, Lietuvos kontroliuojamų įmonių užsienyje statistika);
· Lietuvos bankas (paslaugų eksporto duomenys, Lietuvos verslo tiesioginės investicijos užsienyje);
· Inovacijų agentūra (kasmetinės ir penkerių metų eksporto apžvalgos, dvišalės prekybos apžvalgos);
· ILTE (eksporto kredito garantijomis pasinaudojusių įmonių statistika).
· 2026 m. birželio–liepos mėn. ILTE užsakymu UAB „Spinter tyrimai“ atlikta reprezentatyvi Lietuvos eksportuojančių įmonių apklausa. Apklausoje dalyvavo 418 respondentų, atstovaujančių eksportuojančias įmones, turinčias 10 ir daugiau darbuotojų. Siekiant tiksliau įvertinti didelių įmonių poreikius, taikytas tikslinis šios grupės imties didinimas (angl. oversampling). Apklaustos 207 mažos (10–49 darbuotojai), 127 vidutinės (50–249 darbuotojai) ir 84 didelės įmonės (daugiau nei 250 darbuotojų). Vertinant apibendrintus apklausos duomenis, taikytas duomenų svėrimas, o analizuojant atskiras respondentų grupes naudoti nesverti atitinkamos grupės duomenys. Tyrimo respondentų pasiskirstymas pagal ekonominės veiklos rūšis proporcingas visų Lietuvos eksportuojančių įmonių pasiskirstymui pagal ekonomines veiklas.
· Atlikta 16 pusiau struktūruotų interviu su verslo, finansų rinkos, viešojo sektoriaus ir kitų suinteresuotų šalių atstovais. Detalus interviu dalyvių sąrašas pateikiamas Priede Nr. 1.
· Atlikta pasirinktų Europos Sąjungos (ES) valstybių nacionalinių plėtros bankų ir įstaigų (NPBĮ) ir eksporto kredito agentūrų (ECA) siūlomų priemonių apžvalga, pateikiama Priede Nr. 2.


Duomenų analizė
· Tyrime taikytas mišrus metodologinis požiūris, derinant kiekybinius ir kokybinius metodus.
· Statistiniai duomenys, apklausos rezultatai, interviu metu surinkta informacija ir tarptautinės praktikos analizės rezultatai buvo vertinami kompleksiškai, siekiant susidaryti išsamų nagrinėjamos srities vaizdą ir identifikuoti pagrindines rinkos tendencijas, poreikius bei galimus rinkos trūkumus.
· Tarptautiniam palyginimui pasirinktos ES valstybės, kurioms taikomas bendras ES reguliavimas, įskaitant valstybės pagalbos ir eksporto kredito draudimo taisykles. 

3. [bookmark: _Toc240362983]SITUACIJOS ANALIZĖ

3.1. [bookmark: _Toc240362984]Eksportas

Eksportas yra vienas svarbiausių Lietuvos ekonomikos augimo veiksnių. Jis sudaro apie du trečdalius Lietuvos bendrojo vidaus produkto (BVP), o Lietuvos verslo konkurencingumas tarptautinėse rinkose yra reikšmingas šalies ekonomikos augimo, produktyvumo ir investicijų šaltinis. Pastaraisiais metais eksporto struktūra tampa vis aukštesnės pridėtinės vertės – didėja žinioms imlių paslaugų ir aukštųjų technologijų produktų eksporto svarba.
Lietuvos eksportas išlieka orientuotas į ES rinkas, naujas eksporto kryptis verslas atranda palaipsniui, pradeda nuo nedidelių sandorių. Valstybės duomenų agentūros duomenys atskleidžia, kad į ES šalis eksportuoja beveik 16 tūkst. Lietuvoje registruotų įmonių. Jos 2024 m. į šias rinkas išvežė prekių už beveik 22 mlrd. eurų, arba 68 proc. viso Lietuvoje registruotų įmonių prekių eksporto vertės. Apklausoje dalyvavusios eksportuojančios įmonės vidutiniškai 79 proc. savo prekių ir (ar) paslaugų nurodė eksportuojančios į ES rinkas. Dėl šios priežasties kas ketvirtas apklausos respondentas indikavo, kad eksportuojant būtent į ES rinkas sudėtingiausia gauti finansavimą. Verta pažymėti, kad įmonės, norėdamos apdrausti pavienius eksporto sandorius, susiduria su pavienių sandorių draudimo trūkumu rinkoje, o ILTE siūlomos eksporto kredito garantijos yra skirtos tik sandoriams su pirkėjais, veikiančiais neparduotinos rizikos šalyse. 
Pav. 2 Eksportuojančių įmonių skaičius pagal eksporto šalių rizikos lygį ir įmonių dydžio grupes. 2025 m.
Pav. 1 Lietuvos prekių eksporto vertė pagal eksporto partnerių rizikos lygį. 2020 m. 1 ketv. – 2026 m. 1 ketv.

Šaltinis: Valstybės duomenų agentūra


Šaltinis: Valstybės duomenų agentūra

Įmonėms sudėtingiausia gauti finansavimą apyvartinėms lėšoms. Atliktos apklausos duomenys ir interviu su įmonėmis metu gauta informacija leidžia teigti, kad įmonėms sudėtingiausia finansavimą užsitikrinti apyvartinėms lėšoms – žaliavų ar atsargų pirkimui, gamybai, užsakymų vykdymui ir logistikos organizavimui (žr. Pav. 3). Mažoms įmonėms finansavimo apyvartinėms lėšoms prieinamumą riboja bankų keliami užstato reikalavimai ir finansavimo kaina. Paslaugų sektoriuje veikiančioms įmonėms yra labai sudėtinga gauti reikiamą finansavimą apyvartinėms lėšoms, nes jos dažnai neturi bankams priimtino ilgalaikio materialaus turto, kuris reikalingas finansavimo užtikrinimui. Dėl šios priežasties bankai įmonėms siūlo ženkliai didesnę finansavimo kainą, kuri neretai siekia jų pelno maržos ribas. Apyvartinių lėšų trūkumas lemia lėtesnę ir mažesnės apimties įmonių plėtrą ne tik vietos, bet ir užsienio rinkose. Interviu metu savo įžvalgomis pasidaliję ekspertai taip pat akcentavo subsidijų, skirtų įėjimui į naujas rinkas, trūkumą. Įmonėms ypač reikalingas finansavimas dalyvavimui parodose, produkto ar paslaugos pritaikymui užsienio rinkai, sertifikavimui, licencijavimui ir atitikties reikalavimų įgyvendinimui. Didelė šių veiklų apimtis, ilga jų trukmė ir poreikis juos kartoti, norint pradėti veiklą naujoje rinkoje, reikšmingai didina įmonių išlaidas ir riboja jų galimybes sparčiau plėsti eksporto veiklą. Apklausos duomenys rodo, kad šiuose etapuose su finansavimo iššūkiais dažniau susiduria vidutinės įmonės, jau eksportuojančios daugiau kaip pusę savo produkcijos. Galima daryti prielaidą, kad joms, įsitvirtinus vienoje ar keliose geriau pažįstamose eksporto rinkose, kyla iššūkių ieškant naujų prekybos kelių, pritaikant savo produkciją ar paslaugas naujų, egzotiškesnių rinkų poreikiams.
        Pav. 3 Kurioms iš šių su eksportu susijusių veiklų jūsų įmonei sunkiausia gauti reikiamą finansavimą? Pastaba: atsakydami į klausimą respondentai galėjo pasirinkti visus jiems tinkamus atsakymo variantus, todėl procentų suma viršiją 100. Procentas apskaičiuotas nuo kiekvienos grupės dydžio.
Šaltinis: ILTE užsakymu UAB „Spinter tyrimai“ atlikta reprezentatyvi eksportuojančių įmonių apklausa. Apklausa atlikta 2026m. birželio–liepos mėn. Imtis 418 įmonių


Rinkoje trūksta instrumentų pavienių sandorių ar pirkėjų atsiskaitymo rizikai valdyti. Apklausos duomenys atskleidė, kad mažos ir vidutinės įmonės dažniau susiduria su iššūkiais užsitikrinant pirkėjų atsiskaitymą. Interviu su draudimo rinkos dalyviais metu paaiškėjo, kad draudikai nėra linkę drausti pavienių pirkėjų ar sandorių ir įprastai siūlo drausti visą eksporto krepšelį (bent 5–7 pirkėjus). Mažoms ir vidutinėms įmonėms toks viso krepšelio draudimas dažnai yra per brangus ir perteklinis produktas. Įmonės indikuoja, kad jos neturi poreikio drausti patikimus pirkėjus ir norėtų užsitikrinti pavienius rizikingus, ypač didesnės apimties sandorius ar pavienius pirkėjus. Tuo tarpu draudimo rinkos dalyviai, siekdami subalansuoti prisiimamą riziką, nenori užtikrinti vieno rizikingo pirkėjo atsiskaitymo ir prarasti draudimo įplaukų už patikimų pirkėjų draudimą. Pavienių pirkėjų atsiskaitymo užtikrinimo poreikį iš dalies gali padengti ILTE eksporto kredito garantijos (toliau – EKG), tačiau jos taikomos tik neparduotinos rizikos šalyse veikiantiems pirkėjams, ES valstybėse ar kitose parduotinos rizikos šalyse pavienių pirkėjų sandorių atsiskaitymo garantavimui priemonių rinkoje nėra. ILTE EKG taikomos tik lietuviškos kilmės eksportui, taigi neapima ir reeksporto sandorių. 
Iki 0,5 mln. eurų eksporto apyvartą turinčios įmonės neturi galimybių rinkoje gauti prekinio kredito draudimą. Apžvelgus prekinio kredito draudimo pasiūlą ir remiantis interviu su draudimo rinkos dalyviais metu gauta informacija, patvirtinta, kad mažiems eksportuotojams prekinio kredito draudimo paslaugos yra teikiamos ribotai. Šiuo metu didžioji dalis draudimo bendrovių, veikiančių Lietuvoje, iš esmės nedraudžia eksporto portfelių mažesnių nei 1 mln. eurų. Draudimo bendrovė „Coface“ siūlo prekinio kredito draudimą „EasyLiner“ – sąskaitų su atidėtu mokėjimu draudimą nuo pirkėjų neatsiskaitymo augančioms įmonėms, kurių apyvarta yra nuo 0,5 iki 5 mln. eurų. Šiuo produktu siūloma drausti visą įmonės apyvartą. Taip pat reikia atkreipti dėmesį, jog praktikoje statybos ir transporto sektoriuose veikiančios įmonės draudimo bendrovėms yra mažiau patrauklios, nes šių sektorių veiklos nuostolingumas, palyginti su kitais sektoriais, yra didesnis ir tokioms įmonėms siūloma draudimo kaina yra didesnė. Įvertinus surinktą informaciją apie rinkoje siūlomus prekinio kredito draudimo sprendimus, pažymėtina, kad įmonėms, kurių eksporto apyvarta yra nedidesnė kaip 0,5 mln. eurų, šiuo metu rinkoje prieinamų prekinio kredito draudimo sprendimų nėra.

3.2. [bookmark: _Toc240362985]Verslo plėtra besivystančiose rinkose
Besivystančios rinkos išlieka nišine verslo plėtros kryptimi. Apklausos duomenys rodo, kad šiuo metu kokią nors veiklą besivystančiose rinkose vykdo mažiau nei 10 proc. respondentų. Tarp besivystančių rinkų ryškiau išsiskiria Ukraina – ji, nepaisant geopolitinių rizikų ir karo, išlieka viena svarbiausių Lietuvos eksporto krypčių. Valstybės duomenų agentūros ir Inovacijų agentūros duomenys rodo, kad prekių eksportas į Ukrainą po pirminio šoko 2022 m. pirmoje pusėje sparčiai išaugo ir 2025 m. sudarė beveik 1,5 mlrd. eurų arba 4 proc. viso šalies prekių eksporto. Lietuviškos kilmės prekių eksportas sudarė 79 proc. visos eksporto į Ukrainą vertės, o pagrindiniu eksporto augimo varikliu išliko mineralinio kuro, alyvos ir jų distiliavimo produktų (66 proc. lietuviškos kilmės prekių eksporto į Ukrainą) eksporto vertės augimas. Tarp kitų svarbių lietuviškos kilmės prekių, eksportuojamų į Ukrainą, išsiskiria elektros mašinos ir įranga bei jų dalys (13 proc.), trąšos (4 proc.) ir plastikai bei jų dirbiniai (4 proc.). Nors Lietuvos eksporto į Ukrainą vertė išaugo, nemaža dalimi sustiprinta spartaus kainų augimo, valstybės duomenų agentūros duomenimis, į Ukrainą eksportuojančių įmonių skaičius nuo karo pradžios 2022 m. susitraukė ketvirtadaliu – 2024 m. į šią šalį prekes eksportavo 1503 įmonės. Daugiau kaip 60 proc. jų veikia prekybos sektoriuje – tai atsispindi ir Lietuvos prekių eksporto struktūroje: vertinant eksportą be energetinių produktų, reeksportas sudaro beveik pusę visų likusių prekių eksporto apimčių.   
Įmonių plėtrą besivystančiose rinkose riboja didelė politinė ir geopolitinė rizika, saugumo grėsmės bei baimė dėl pirkėjų nemokumo ar neatsiskaitymo. Kas antras apklausoje dalyvavęs įmonės atstovas nurodė, kad plėtrą besivystančiose rinkose labiausiai riboja didelė politinė, saugumo ar geopolitinė rizika ir su įsišaknijusia korupcija susiję iššūkiai (žr. Pav. 6). Įmonės taip pat susiduria su sunkumais vertinant potencialių partnerių patikimumą, užtikrinant sutarčių vykdymą ir valdant atsiskaitymo riziką, todėl veikla šiose rinkose vertinama kaip reikšmingai rizikingesnė nei išsivysčiusiose eksporto rinkose. Dėl šių priežasčių įmonės neretai vengia plėtros besivystančiose rinkose arba renkasi ją vykdyti atsargiai, ribodamos sandorių apimtis.
17 proc. respondentų vengia plėstis ir investuoti besivystančiose rinkose dėl pirkėjų neatsiskaitymo ar nemokumo rizikos. Interviu metu įmonių atstovai akcentavo, kad dėl prasčiau išvystytų valstybės registrų ir viešai prieinamos informacijos apie juridinių asmenų finansinę padėtį trūkumo naujų potencialių pirkėjų kreditingumo vertinimai yra laikomi mažiau patikimais. Nors draudikai pažymi, kad kiekvienu atveju eksporto portfelis ir atskirų pirkėjų rizikos vertinamos individualiai, jų rizikos apetitas besivystančiose rinkose yra mažesnis, o įmonių prekinio kredito draudimo poreikis šiose rinkose išlieka ribotas. Besivystančiose šalyse veikiančių pirkėjų atsiskaitymo užtikrinimą garantuoja ILTE EKG, tačiau šio finansinio produkto žinomumas tarp įmonių išlieka menkas – 16 proc. apklausoje dalyvavusių respondentų apie šias garantijas nebuvo girdėjusios. Pažymėtina, kad, remiantis apklausos ir atliktų interviu su įmonių atstovais duomenimis, ILTE EKG sąlygos (maksimali eksporto kredito garantijų suma vienam pasirinktam pirkėjui iki 750 tūkst. eurų ir iš viso vienam eksportuotojui iki 2 mln. eurų, maksimalus atidėtųjų mokėjimų terminas iki 2 metų, garantuojama politinė ir (arba) komercinė rizika, tinkami eksportuotojai, kurių metinė apyvarta viršija 100 tūkst. eurų) atliepia daugelio įmonių poreikius ir sprendžia neparduotinos rizikos pirkėjo atsiskaitymo užsitikrinimo problemą. Apklausoje tik 7 proc. įmonių nurodė nesinaudojančios ILTE EKG dėl per mažų garantijų sumų, kas patvirtina, kad priemonė iš esmės atliepia rinkos poreikius, o didesnių finansavimo sumų prireikia tik nedidelei daliai įmonių.
Ukrainoje veiklą vykdančių įmonių atstovai interviu metu pažymėjo korupcijos keliamas rizikas – net, kai projektus finansuoja tarptautiniai finansų donorai, įmonės susiduria su korupcijos atvejais, kai vietos institucijų atstovai ar verslo įmonės reikalauja neteisėto atlygio už dokumentų, patvirtinančių atliktus darbus ar pristatytas prekes, pasirašymą. Interviu dalyvavusių įmonių atstovai ir ekspertai sutaria, kad sėkmingai įmonių veiklai Ukrainoje reikalingas ne tik skaidrus ir aiškus finansavimo mechanizmas, bet ir institucinė pagalba vietoje, padedant įveikti biurokratinius barjerus ir išvengti korupcijos.
Įvairią veiklą kitose besivystančiose rinkose jau vykdančių įmonių atstovai, dalyvavę interviu, pažymėjo, kad dėl korupcijos ir nemokumo rizikų dažniau renkasi dalyvauti tarptautinių finansų donorų (Pasaulio banko, Europos rekonstrukcijos ir plėtros banko (angl. European Bank for Reconstruction and Development, EBRD), Afrikos plėtros fondo (angl. African Development Fund, ADF) ir kt.) skelbiamuose konkursuose, vengia dirbti tiesiogiai su vietos viešojo sektoriaus institucijomis, o visgi nusprendus dalyvauti viešajame pirkime, įmonės skiria daug laiko ir išteklių, siekiant įsitikinti, kad perkančioji organizacija tikrai patikima ir gebės atsiskaityti už suteiktas prekes ar paslaugas. 
Pav. 6 Kokios pagrindinės kliūtys riboja jūsų plėtrą ar investicijas besivystančiose rinkose?Pastaba: atsakydami į klausimą respondentai galėjo pasirinkti visus jiems tinkamus atsakymo variantus, todėl procentų suma viršiją 100. 
Šaltinis: ILTE užsakymu UAB „Spinter tyrimai“ atlikta reprezentatyvi eksportuojančių įmonių apklausa. Apklausa atlikta 2026m. birželio–liepos mėn. Imtis 418 įmonių

Ukrainoje veikia arba planuoja veikti ketvirtadalis apklaustų eksportuojančių įmonių, dažniausiai planuoja eksportuoti prekes ar paslaugas. Apklausos duomenimis šiuo metu Ukrainoje veikia 13 proc. respondentų, dar 9 proc. indikavo planus pradėti veiklą Ukrainoje artimiausiu metu. Pagrindinė įmonių veikla Ukrainoje – prekių ir paslaugų eksportas. Jį nurodė 89 proc. Ukrainoje jau veikiančių ir 64 proc. veiklą dar tik planuojančių respondentų. Pastarųjų tarpe šiek tiek daugiau įmonių nurodo planuojančios dalyvauti Ukrainos atstatymo ir viešosios infrastruktūros projektuose (žr. Pav. 7). 
Pav. 7 Respondentų pasiskirstymas atsakant į klausimą „Kokią veiklą Ukrainoje vykdote arba planuojate vykdyti?“
Pastaba: atsakydami į klausimą respondentai galėjo pasirinkti visus jiems tinkamus atsakymo variantus, todėl procentų suma viršiją 100. Procentas apskaičiuotas nuo kiekvienos grupės dydžio.
Šaltinis: ILTE užsakymu UAB „Spinter tyrimai“ atlikta reprezentatyvi eksportuojančių įmonių apklausa. Apklausa atlikta 2026m. birželio–liepos mėn. Imtis 98 įmonės (tik vykdančios arba planuojančios vykdyti veiklą Ukrainoje)




Didžiausias iššūkis dalyvaujant Ukrainos atstatymo ir viešosios infrastruktūros projektuose – aukšti depozito reikalavimai banko prievolių įvykdymo užtikrinimo garantijų išdavimui. Tyrimo duomenys atskleidė, kad be politinės, karinės ir korupcijos rizikos, su kuriomis susiduria Ukrainoje veikiantys verslai, pagrindinis iššūkis dalyvaujant viešuosiuose konkursuose yra aukšti depozito reikalavimai. Įmonių atstovai nurodė, kad, norint gauti banko prievolių įvykdymo užtikrinimo garantiją, prašoma deponuoti visą ar beveik visą sumą, kuriai garantija pateikiama. Dėl šios priežasties įmonėms kyla apyvartinių lėšų trūkumo problema, sumažėja įmonių galimybės aktyviau dalyvauti kituose konkursuose ar projektuose. Pažymėtina, kad įmonių atstovai interviu metu nurodė, kad, net ir naudojantis ILTE garantijomis, siekiant gauti finansavimą (tiek apyvartinėms lėšoms, tiek garantijų išleidimui), prašoma deponuoti lėšų suma išlieka reikšminga kliūtimi dalyvaujant Ukrainos atstatymo konkursuose. Lietuvoje veikiantys bankai nurodo, kad užklausų dėl prievolių įvykdymo užtikrinimo garantijų, reikalingų dalyvaujant tarptautiniuose Ukrainos atstatymo projektuose, sulaukia gana retai. Tik vienas iš pagrindinių bankų nurodė, kad tokių garantijų yra išdavęs, tačiau veiklą Ukrainoje vertina atsargiai. Bankai pažymi, kad kiekvieną atvejį vertina atskirai ir, nesant pakankamo užstato ar įkeistinų pinigų srautų Lietuvoje, prašo papildomų užtikrinimo priemonių, pavyzdžiui deponuoti lėšas. Aktyvesnę veiklą Ukrainoje riboja ir turto bei darbuotojų draudimo trūkumas – įmonės indikuoja, kad be draudimo veikti šalyje nesaugu, o draudikai negali prisiimti karo rizikos, nes neturi perdraudimo galimybės. Nors verslo asociacijos nurodo tokio draudimo poreikį, daugelis įmonių atstovų interviu metu pažymėjo, kad, kol šalyje vyksta aktyvūs karo veiksmai, net ir su draudimo apsauga darbuotojų siuntimas į Ukrainą galėtų būti labai ribotas. Svarbu pažymėti, kad besitęsiant aktyviems kariniams veiksmams Ukrainoje, tiesioginė verslo veikla šioje rinkoje, tikėtina, išliks ribota. 
Verslas indikuoja, kad pirkėjo kreditavimas besivystančiose rinkose galėtų prisidėti prie spartesnio eksporto augimo ir plėtros šiose rinkose. Apklausos duomenys rodo, kad Lietuvos įmonės susiduria su situacijomis, kai eksporto sandoriai prarandami, nes nebuvo pasiūlyti finansavimo sprendimai užsienio pirkėjams. Su tokiomis situacijomis dažnai arba kartais susiduriantys nurodė 40 proc. eksportuojančių verslų. Vis dėlto šiuos rezultatus būtina vertinti atsargiai. Ankstesnių tyrimų rezultatai rodo, kad respondentai ne visuomet tiksliai supranta pirkėjo kredito mechanizmą, todėl, atsakydami į šį klausimą, galėjo turėti omenyje ir kitus atvejus, susijusius su pirkėjo finansavimo neprieinamumu ar dėl finansavimo sąlygų prarastais sandoriais. Dėl šios priežasties apklausos rezultatai negali būti tiesiogiai interpretuojami kaip faktinis pirkėjo kredito poreikis. Visgi apklausos ir interviu rezultatai leidžia manyti, kad tam tikrose situacijose poreikis pirkėjo finansavimui egzistuoja. Interviu metu verslo atstovai nurodė, kad pirkėjo kreditavimas galėtų būti aktualus įgyvendinant didelės vertės investicinius ir infrastruktūros projektus besivystančiose rinkose. Kaip potencialūs tokios priemonės naudotojai dažniausiai buvo minimi viešojo sektoriaus subjektai, valstybinės įmonės ar kiti stambūs užsakovai, kuriems reikalingi ilgesni atsiskaitymo terminai ir kurių investicijos finansuojamos etapais. Tyrimo metu surinkta informacija leidžia manyti, kad šiuo metu įmonių, kurioms būtų reikalingas pirkėjo finansavimas, nebūtų daug, tad pradiniu etapu pirkėjo kredito poreikis būtų ribotas. Vis dėlto, didėjant Lietuvos įmonių dalyvavimui Ukrainos atstatymo projektuose ir kituose infrastruktūriniuose projektuose besivystančiose rinkose, tokios priemonės aktualumas galėtų didėti ir ilgainiui apimti ne tik viešojo sektoriaus, bet ir dalį didesnės vertės verslas – verslui (B2B) sandorių.

3.3. [bookmark: _Toc240362986]Tiesioginės investicijos užsienyje

Lietuvos verslas daugiausia įmonių valdo kaimyninėse šalyse ir didžioji dalis plėtros planų nukreipta į artimiausias ES valstybes. Valstybės duomenų agentūros skelbiamais duomenimis, 1300 lietuviškų įmonių valdo beveik 1400 įmonių užsienyje. Daugiausiai tokių įmonių veikia kaimyninėse šalyse – Latvijoje, Estijoje, Lenkijoje. Nors po 2022 m. skaičiai smarkiai sumenko, vis dar nemažai Lietuvos kontroliuojamų įmonių veikia Rusijoje ir Baltarusijoje. Tuo pačiu laikotarpiu Ukrainoje veikiančių lietuviškų įmonių skaičius šiek tiek išaugo. Pagal įdarbintų darbuotojų skaičių ir generuojamą apyvartą sparčiausiai auga Lenkijoje veikiančios Lietuvos kontroliuojamos įmonės. Apklausos duomenimis įmonės plėtrą svarstantys respondentai dažniausiai dairosi į artimiausias kaimynes, taip pat Vokietiją, Skandinavijos šalis ir kitas ES rinkas.

Šaltinis: Valstybės duomenų agentūra, Lietuvos bankas
Šaltinis: Valstybės duomenų agentūra
Pav. 5 Lietuvos tiesioginių investicijų užsienyje 2025 m. pabaigoje struktūra pagal šalis

Pav. 4 Lietuvos kontroliuojamų įmonių užsienio šalyse skaičius. 2019 ir 2023 m.

Nors daugiausiai įmonių, padalinių ar atstovybių Lietuvos verslas steigia kaimyninėse šalyse ir ES rinkoje, pinigine verte daugiausiai tiesioginių Lietuvos investicijų keliauja į JAV, čia verslas taip pat mato itin daug potencialo plėtrai. Lietuvos banko duomenimis, į JAV keliauja beveik pusė visų Lietuvos tiesioginių investicijų užsienyje – 2025 m. pabaigoje jos siekė beveik 6,2 mlrd. eurų. Apklausos duomenys taip pat indikuoja, kad įmonės aktyviai dairosi į JAV rinką planuodamos plėtrą ir investicijas užsienyje – 12 proc. įmonių, planuojančių plėtrą užsienyje, nurodė JAV kaip vieną iš pagrindinių plėtros krypčių artimiausiais metais.

Bankų finansinių produktų, skirtų įmonių plėtrai užsienyje pasiūla ribota, o brangus finansavimas rizikos kapitalu ar akcininkų paskolomis neskatina plėsti veiklos užsienyje. Interviu su įmonėmis metu išryškėjo plėtros užsienyje finansavimo problematika: bankai neteikia investicinių paskolų veiklai užsienyje, o nebankiniai finansavimo sprendimai (sutelktinis finansavimas, rizikos ar privatus kapitalas, akcininkų paskolos ir pan.) kainuoja brangiai. Užsienio bankai (ypač didelių valstybių kaip JAV) nesidomi mažesnės apimties investicijomis, nenoriai skolina įmonių įsigijimui, padalinių steigimui ar gamybos pajėgumų didinimui. Lietuvoje veikiantys bankai nurodo, kad tokie projektai reti, o jų finansavimas būna paremtas pagrindiniu srautu ir užstatu Lietuvoje veikiančioje įmonėje ar įmonių grupėje. Kai kurie bankai finansuoja užsienio investicijas per kredito suteikimą su leidimu paskolinti dukterinei įmonei užsienyje arba taikyti dukterinei įmonei užsienyje ilgesnius atsiskaitymo terminus, tačiau tai nėra paplitusi praktika. 

4. [bookmark: _Toc240362987]SKATINAMOJO FINANSAVIMO POREIKIO VERTINIMAS

[bookmark: _Toc240362988]4.1 Finansavimo trūkumo ir rinkos nepakankamumo identifikavimas

Apibendrinus verslo apklausos, interviu ir statistinių duomenų analizės metu gautus rezultatus, galima išskirti atvejus, kuriais nustatytas finansavimo rinkos trūkumas:
1. Įėjimui į naują eksporto rinką finansuoti įmonės turi pasinaudoti savo vidinėmis lėšomis, nes šis etapas susijęs su didesne rizika. Tačiau dėl didelių tiesioginių kaštų (pirkėjų paieška, sertifikavimas, licencijavimas ir pan.) ir ribotų vidinių išteklių, įėjimo į naują rinką sprendimas atidedamas. 
2. Draudikai, valdydami rizikas, eksporto kredito draudimą teikia visam eksporto krepšeliui. Taip pat ir bankų siūlomas faktoringas yra tinkamas nuolatinius sandorius turinčiam verslui. Todėl pavienius sandorius ar pavienius pirkėjus norinčiam apdrausti verslui iškyla sunkumų surasti tokią paslaugą. Eksportui į neparduotinos rizikos šalis apdrausti galima pasinaudoti ILTE eksporto kredito garantijomis, kurios padengia rinkos poreikius, tačiau parduotinos rinkos šalims tinkamo produkto rinkoje nėra. Taip pat nėra tokių sandorių eksporto kredito draudimo, tinkančio reeksportuotojams.
3. Rinkoje veikiantys alternatyvūs finansuotojai gali suteikti faktoringo paslaugą pavieniams sandoriams, tačiau jų kaina tampa per didelė, atsižvelgiant ir į paties sandorio vertę ir faktą, kad įmonės pavienius sandorius ar pavienius pirkėjus nori apdrausti, siekdamos susimažinti kaštus ir nedrausdamos viso portfelio arba vos tik pradėdamos eksportuoti ir dar neturėdamos pakankamo sandorių krepšelio.
4. Įmonės, kurių eksporto apyvarta nesiekia 0,5 mln. eurų, susiduria su eksporto kredito draudimo paslaugų prieinamumo apribojimais, panašiais kaip paminėta 2 ir 3 punktuose. 
5. Lietuvos rinkoje praktiškai nėra prieinamo pirkėjo kredito (angl. buyer credit) finansavimo, nes bankai nėra linkę tiesiogiai finansuoti užsienio pirkėjų, o finansavimo sprendimus grindžia Lietuvos eksportuotojo, o ne užsienio pirkėjo kreditingumo vertinimu. 
6. Dėl karo Ukrainoje verslai negali gauti darbuotojų ir turto draudimo (draudikai neturi perdraudimo galimybės), todėl ir pats veiklos modelis bei galimybės šioje šalyje Lietuvos verslams yra apribotos.

Kitais atvejais ir kitiems įmonių veiklos užsienio rinkose poreikiams finansavimo sprendimų rinkoje yra. Tačiau galima išskirti sąlygas, kurioms esant verslo prekių ir paslaugų eksporto, kitų plėtros užsienyje (tiek išsivysčiusiose, tiek besivystančiose rinkose) veiklų finansavimas rinkos sąlygomis tampa neoptimalus:
7. Atsižvelgiant į eksportuojančių įmonių apklausos metu gautus rezultatus galima teigti, kad didžiausias trukdis Lietuvos eksportuotojams yra finansavimo kaina, o ne finansavimo produktų pasiūla. Mažesnė finansavimo kaina leistų eksportuotojams susimažinti kaštus ir taip didintų jų kainų konkurencingumą.
8. Siekiant gauti bankų prievolių įvykdymo užtikrinimo garantijas iš Lietuvoje veikiančių komercinių bankų, įmonės turi deponuoti reikšmingą dalį apyvartinių lėšų (dažnai ir iki 100 proc. garantijos vertės). Dėl šios priežasties verslas susiduria su apyvartinių lėšų trūkumų įgyvendinant projektą. Taip pat tai gali tapti priežastis, dėl ko įmonė nedalyvauja naujuose projektuose arba laimėjusi konkursą atsisako dalyvauti tolimesniame projekto įgyvendinime. 
9. Veiklos besivystančiose rinkose, tarp jų ir Ukrainoje, finansavimas rinkos sąlygomis yra labiau ribotas tais pačiais aukščiau išvardytais atvejais, nes šios rinkos yra susijusios su aukštesne rizika. Tačiau verslo interesai veikti šiose rinkose taip pat yra gerokai mažesni. 
10. ILTE siūlomos eksporto kredito garantijos sprendžia dalį rinkos neoptimalumo priežasčių, tačiau jos teikiamos tik sandoriams neparduotinos rizikos šalyse, neapima reeksportuojančių įmonių. 
11. Savo veiklai užsienyje (ne prekių ir paslaugų eksportui) Lietuvos verslams sudėtinga gauti finansavimą iš šalies kredito įstaigų, nes visa veikla ir rizikos peržengia šalies ribas, o skirtinga teisinė ir reguliacinė aplinka lemia papildomus finansavimo administravimo kaštus ir rizikas. Finansinių investicijų, įmonių įsigijimo atvejams finansuoti problemų kelia ir tai, kad kredito įstaigos palankiau vertina fizinį, ypač nekilnojamojo turto, užstatą, o kitokio tipo užtikrinimo priemonės yra vertinamos mažiau palankiai. Vietiniai bankai taip pat nėra linkę finansuoti smulkių užsienio investicijų. Tad smulkesniems ir vidutiniams, mažiau žinomiems, verslams, kokių Lietuvoje ir yra daugiausiai, gauti finansavimą rinkoje yra itin sudėtinga.

Atliepiant į tyrimo metu identifikuotus rinkos trūkumus ir jos neoptimalumo priežastis, atsižvelgiant į tyrimo metu surinktą visą papildomą informaciją buvo įvertintas bendras skatinamojo finansavimo poreikis iki 2030 m. Vertinant jį buvo laikomasi šių prielaidų:
1. Tikslinių segmentų eksporto augimas iš esmės atitiks bendrą eksporto augimo dinamiką. Eksporto augimo tempas įvertintas pagal Inovacijų agentūros[footnoteRef:4] ir Lietuvos Respublikos valstybės kontrolės[footnoteRef:5] prognozes. [4:  Inovacijų agentūra. (2026 m. rugpjūčio 31 d.). 2026 m. rugsėjo mėn. eksporto prognozė. Prieiga internetu: https://eksportas.inovacijuagentura.lt/upload/files/2026/03/05/t2026-02-28-prognoze-2026-02.pdf ]  [5:  Lietuvos Respublikos valstybės kontrolė. (2026 m. rugsėjo 21 d.). Makroekonominės prognozės. Prieiga internetu: https://www.valstybeskontrole.lt/LT/post/17680 ] 

2. Vertinant paskolinio finansavimo apyvartinėms lėšoms poreikį, remtasi 2026 m. balandžio mėnesį atlikto finansavimo poreikio verslui vertinimo[footnoteRef:6] rezultatais, daroma prielaida, kad išoriniu finansavimu naudosis 30 proc. eksportuojančių įmonių, o maždaug 8 proc. jų rinkoje negaus tinkamo finansavimo. Atsižvelgiant į Lietuvos banko įmonių apklausos duomenis padaryta prielaida, kad apie 70 proc. įmonių, kurios rinkoje negavo finansavimo, galėtų gauti reikiamą finansavimą iš ILTE, t. y. jų finansinis stabilumas, kiti prisiimti finansiniai įsipareigojimai būtų įvertinti kaip tinkami finansavimui. Skaičiuojant prognozuojamą eksporto apyvartą, remtasi įmonių apyvartos ir eksporto dalies apyvartoje intervalais, nurodytais eksportuojančių įmonių apklausoje. [6:  ILTE. (2026 balandžio mėn.). Finansavimo poreikio verslui vertinimas. Prieiga internetu: https://ilte.lt/data/public/uploads/2026/05/finansavimo-poreikio-verslui-vertinimas-v3.pdf ] 

3. Vertinant eksporto kredito draudimo/garantijų poreikį, remtasi tyrimo išvada, kad su didžiausiu rinkos nepakankamumu susiduria mažos, į parduotinos rizikos šalis eksportuojančios įmonės, kurių eksporto apyvarta nesiekia 0,5 mln. eurų. Šios grupės eksporto apyvartos dalis paskaičiuota remiantis apklausoje respondentų nurodytais metinės apyvartos ir eksporto dalies apyvartoje intervalais. Skaičiavimuose daroma prielaida, kad tik dalis įmonių, kurios šiuo metu eksporto veiklą finansuoja nuosavomis lėšomis (iš apklausos duomenų), susiduria su nepakankama draudimo ar garantijų pasiūla. Taip pat daroma prielaida, kad garantijų ar draudimo priemonėmis naudotųsi 12–15 proc. mažos apyvartos eksportuojančių įmonių.
4. Vertinant potencialų pirkėjo kreditavimo poreikį, remtasi kitų šalių praktika, daroma prielaida, kad tokia priemone galėtų pasinaudoti 1–2 įmonės per metus, o vieno sandorio suma, bent jau pirmais priemonės gyvavimo metais galėtų siekti bent 5–7 mln. eurų. Mažesnės sumos sandoriams pirkėjo kredito kaina yra neproporcingai didelė.
5. Vertinant kitų įmonės veiklų užsienyje finansavimo poreikį daroma prielaida, kad finansinės priemonės investicijų užsienyje finansavimui galėtų būti aktualios iki 70 proc. su sunkumais veiklos užsienyje finansavimui susiduriančių ir tokią veiklą nuosavomis įmonės ar įmonių grupės lėšomis finansuoti planuojančių įmonių.
Siekiant įvertinti rinkos trūkumą, susijusį su įmonių veiklos užsienio rinkose finansavimu, visų pirma atsižvelgiama į faktą, kad skatinamojo finansavimo sprendimams turi būti pasitelkiamas produktų rinkinys ir tam pačiam poreikiui dengti gali būti taikomos skirtingos finansinės priemonės, kurioms įgyvendinti reikalingos skatinamojo finansavimo apimtys gali būti skirtingos. Laikantis aukščiau išvardytų prielaidų ir remiantis vertinimo metu surinkta informacija, finansavimo rinkoje trūkumas eksportui, investicijoms ir kitai verslo veiklai užsienyje iki 2030 m. galėtų siekti 483–500 mln. eurų arba vidutiniškai po 125 mln. eurų kasmet. 

[bookmark: _Toc240362989]4.2 Galimi skatinamojo finansavimo produktai

Remiantis interviu su eksportuojančiomis ir kitokią veiklą užsienyje vykdančiomis įmonėmis, finansų ir draudimo rinkos dalyviais, su eksportuotojais dirbančiomis institucijomis ir ekspertais ir surinkta informacija apie Lietuvos verslo eksporto, investicijų bei kitos veiklos užsienyje tendencijas ir apimtis, galima manyti, jog rinkos neoptimalumo problemas spręsti ir finansavimo trūkumui dengti gali būti naudojami tokie skatinamojo finansavimo produktai: skoliniai produktai, garantijos, investicijos į nuosavą kapitalą. Atkreiptinas dėmesys, kad sprendimui, kokius konkrečius produktus įgyvendinti, kokiomis sąlygomis ir kokia apimtimi, be poreikio vertinimo, kuris pateikiamas šioje ataskaitoje, taip pat svarbūs veiksniai yra reguliacinė ILTE veiklos bazė ir produkto finansinis atsiperkamumas.
Skoliniai produktai. Atlikto vertinimo rezultatai, identifikuotos rinkos neoptimalumo priežastys rodo, kad didžiausias rinkos trūkumas yra skoliniams produktams. Čia galima išskirti paskolas apyvartinėms lėšoms, paskolas investicijoms užsienyje, pirkėjo kreditavimą ir faktoringą.
Paskolos apyvartinėms lėšoms. Nors iš esmės tokios paskolos rinkoje yra teikiamos, su iššūkiais dažniausiai susiduriama dėl užstato reikalavimo ir kredito įstaigų limitų, todėl ILTE portfelinių ir individualių garantijų produktai nėra tinkami visam finansavimo trūkumui padengti. Taigi, finansiškai gyvybingos įmonės turi kreiptis į alternatyvius finansuotojus, kur finansavimo kaina yra aukštesnė. Tai mažina įmonių eksportą, nes dalies sandorių, kurie galėtų būti pelningi, atsisakoma. Todėl paskolų apyvartinėms lėšoms priemonė leistų paskatinti Lietuvos eksportą. Paskolų apyvartai priemonės atveju tiksliniai galutiniai gavėjai būtų prekes ir paslaugas eksportuojantys Lietuvoje registruoti juridiniai asmenys. Tokia priemonė galėtų veikti ir rinkos sąlygomis (išspręstų limitų apribojimą), tačiau paslaugų įmonėms taip pat svarbūs būtų ir užstato reikalavimai (mažiau fizinio turto). Tokiai priemonei siūloma lėšų suma galėtų būti apie 373 mln. eurų per 2027–2030 m. laikotarpį, pradžioje priemonei skiriant apie pusę reikiamos sumos, o vėliau ją papildant pagal poreikį.  
Paskolos investicijoms užsienyje (investicinės paskolos). Kaip pastebėta vertinimo metu, šiuo metu Lietuvos įmonių plėtrai užsienyje reikiamą finansavimą mūsų šalyje gauti yra sudėtinga. Nors investicinių paskolų rinkoje yra, tačiau jų sąlygos dažnai riboja investicijų į užsienio įmonių steigimą, įsigijimą, kapitalo didinimą ar kitą su tarptautine plėtra susijusio finansinio turto finansavimą. Tokie apribojimai apsunkina įmonių galimybes plėsti veiklą, rinkas ir įsitvirtinti užsienio rinkose. Investicinės paskolos, kurios leistų finansuoti projektus kitose šalyse bei leistų finansuoti įsigyjamą finansinį turtą, būtų aktualios. Tokių paskolų atveju tiksliniai galutiniai gavėjai būtų Lietuvoje registruoti juridiniai asmenys, planuojantys plėtrą (investuojantys) užsienio šalyse. Atsižvelgiant į tai, kad remiantis apklausos rezultatais, didelė dalis investicijas užsienio šalyje planuojančių įmonių numato gamybinių pajėgumų plėtrą, o tokioms veikloms finansuoti jau yra prieinamos ILTE investicinės paskolos, reikalinga papildoma suma apima tik papildomą poreikį, kuris reikiamas finansinio turto įsigijimui finansuoti. Tokia priemonė galėtų veikti rinkos sąlygomis. Tokiu atveju priemonei siūloma lėšų suma galėtų būti apie 30 mln. eurų per 2027–2030 m. laikotarpį. Taip pat reikėtų atkreipti dėmesį, kad sandorių užsienyje finansavimas susijęs su didesniais investicijų vertinimo, rizikos analizės, paskolų administravimo kaštais, dėl ko finansavimas rinkos sąlygomis gali būti kiek brangesnis lyginat su investicinių projektų šalies viduje finansavimu.
Pirkėjo kreditas (eksporto kreditas). Eksportuojančioms įmonėms taip pat gali būti aktualus pirkėjo kreditavimas, kuris gali veikti ir kaip papildomas Lietuvos eksportuotojų konkurencinis pranašumas užsienio rinkose bei prisidėti prie apyvartinių lėšų problemos sprendimo. Tiesa, tokio kredito poreikis yra aktualus, tačiau labai nedidelis, jautrus konkrečioms finansavimo sąlygoms (palūkanų normai, finansavimo laikotarpiui, administraciniams mokesčiams). Tipiškai tokie kreditai siūlo palankesnes finansavimo sąlygas nei pirkėjo namų bankas arba yra aktualūs pirkėjams, susiduriantiems su bankų skolinimo limitais. Tokių paskolų atveju tiksliniai galutiniai gavėjai būtų užsienio šalių juridiniai asmenys ir viešojo sektoriaus institucijos, įsigyjančios lietuviškos kilmės prekes ar paslaugas. Toks produktas būtų skirtas pavieniams, stambesniems sandoriams, kurių iš šio vertinimo atlikimo dienos perspektyvos įmonės numatyti negali. Todėl iš esmės yra išreikštas priemonės buvimo, o ne konkrečių sumų poreikis. Atsižvelgiant į užsienio šalių patirtį ir vertinant administracinius kaštus, galima numatyti minimalaus sandorio, kuris galėtų būti finansuojamas pirkėjo kreditu, apimtis. Tačiau net ir nenustačius apimties (pvz.: Slovakijos atvejis), tikėtinas per metus finansuotinų sandorių skaičius Lietuvoje būtų 1–2 atvejai, o pirmaisiais priemonės veikimo metais – ir dar mažiau. Atsižvelgiant į tai, siūloma priemonei lėšų suma galėtų būti apie 40–48 mln. eurų per 2027–2030 m. laikotarpį. Atkreiptinas dėmesys, kad panašus poreikis gali būti padengiamas ir kitomis priemonėmis, pavyzdžiui, teikiant garantijas užsienio pirkėjų bankams už konkretų sandorį.
Eksporto faktoringas. Atsižvelgiant į vertinimo metu nustatytą situaciją, kai faktoringui reikalingas eksporto draudimas, o tokia paslauga yra ribotai prieinama įmonėms, norinčioms apdrausti pavienius sandorius arba kurių eksporto apyvarta nesiekia 0,5 mln. eurų, ILTE siūlomos eksporto kredito garantijos taikomos tik sandoriams neparduotinos rizikos šalyse, atsiranda eksporto faktoringo finansinės priemonės poreikis. Svarbi sąlyga siekiant išspręsti rinkos trūkumą – nereikalauti eksporto draudimo, tačiau tokiu atveju finansuotojas turėtų prisiimti santykinai didesnę riziką. Tokios priemonės atveju tiksliniai galutiniai gavėjai būtų prekes ir paslaugas eksportuojantys Lietuvoje registruoti juridiniais asmenys. Svarbu paminėti, kad šis rinkos poreikis gali būti dengiamas ir kitomis finansinėmis priemonėmis, pavyzdžiui, eksporto kredito garantijomis.
Garantijos. Atlikto vertinimo rezultatai rodo, kad didelė dalis rinkos trūkumo gali būti padengiama rizikos pasidalinimo priemonėmis – garantijomis. Aktualiausios yra eksporto kredito garantijos, tačiau taip pat gali būti ir prievolių įvykdymo užtikrinimo garantijos.
Eksporto kredito garantijos. Kaip buvo minima apibrėžiant finansavimo trūkumo ir rinkos nepakankamumo priežastis, eksportuojančios įmonės susiduria su prekinio kredito (draudimo) iššūkiais, jeigu nori apdrausti pavienius sandorius (ar pavienius pirkėjus) arba jų draudžiama apyvarta nesiekia 0,5 mln. eurų. Šį poreikį neparduotinos rizikos šalyse dengia ILTE teikiamos eksporto kredito garantijos, kas rodo ir šios priemonės aktualumą. Tačiau parduotinos rizikos šalyse, į kurias ir nukreipta didžiausia dalis Lietuvos eksporto, poreikis išlieka nepadengtas. Taip pat ILTE teikiamos eksporto kredito garantijos nedengia visos rinkos, t. y. neteikiamos reeksportui, kuris Lietuvoje sudaro apie trečdalį viso šalies eksporto. Todėl siūloma praplėsti šios priemonės tikslinius galutinius gavėjus ir jais numatyti prekes ar paslaugas eksportuojančius Lietuvoje registruotus juridinius asmenis. Papildomam poreikiui dengti siūloma lėšų suma priemonei galėtų būti apie 2 mln. eurų per 2027–2030 m. laikotarpį arba vidutiniškai po 500 tūkst. eurų per metus. 
Prievolių įvykdymo užtikrinimo garantijos. Vertinimo metu taip pat pastebėti iššūkiai dėl prievolių įvykdymo užtikrinimo garantijų. Nors šias garantijas įmonės gauna rinkoje, iššūkių kelia deponuojamų lėšų reikalavimai. Skatinamojo finansavimo atžvilgiu, šią problemą galima spręsti finansuojant apyvartinių lėšų poreikį, pasidalinant rizikas ir mažinant deponuojamų lėšų reikalavimą (individualios ir portfelinės garantijos), teikiant tiesiogines prievolių užtikrinimo garantijas. Pastarasis būdas vertintinas kaip mažiausiai efektyvus dėl kelių priežasčių. Pirma, tarptautinių finansų donorų organizuojamų konkursų atveju neretai yra taikomas reikalavimas, jog garantijos išleidėjas būtų vietos rinkoje arba veiktų per ją. Antra, privatiems (verslas verslui) sandoriams dažniausiai reikalaujama, kad garantija būtų išleista kredito institucijos arba draudimo įmonės. Taigi, tiesioginė nacionalinio plėtros banko išleista prievolių užtikrinimo garantija būtų tinkama ne visais atvejais. Tikslingiau ieškoti būdų, kaip ILTE jau teikiamos individualios ir portfelinės garantijos galėtų svariau prisidėti prie rizikos ir reikalaujamų deponuoti lėšų mažinimo. Todėl papildomai skirti lėšų ILTE portfelinėms ir individualioms garantijos šiuo metu poreikio nėra. Tokiu atveju, jeigu nepavyktų rasti sprendimo, tinkamo finansų tarpininkams, būtų galima svarstyti tiesioginių ILTE teikiamos prievolių užtikrinimo garantijų produkto sukūrimą. 
Investicijos į nuosavą kapitalą. Atsižvelgiant į tyrimo metu identifikuotą rinkos nepakankamumą suteikiant finansavimą įmonių sandoriams, siekiant plėtros užsienio rinkose, galima manyti, jog skatinamasis finansavimas investuojant į nuosavą kapitalą irgi galėtų prisidėti prie problemos sprendimo. Kaip rodo atlikto tyrimo duomenys, įmonės susiduria su finansavimo sunkumais vykdant plėtrą užsienio šalyse: steigiant dukterines įmones, filialus, statant gamyklas ar įsigyjant toje šalyje veikiančias įmones. Lietuvos komerciniai bankai nėra linkę finansuoti tokių sandorių, o įmonių naudojimasis kapitalo rinkos produktais vis dar yra labai ribotas. Todėl investicijos į nuosavą kapitalą galėtų būti viena iš galimybių verslo plėtros užsienyje finansavimui. Čia poreikio atskiram finansiniam produktui nėra, tačiau reikėtų peržiūrėti kitų investicijų į nuosavą kapitalą finansavimo produktų sąlygas ir, įvertinus galimybes, panaikinti apribojimus, susijusius su finansuojamų investicijų geografija. Detalesnis investicijų į nuosavą kapitalą finansavimo poreikio vertinimas, siūlomi finansiniai produktai ir jiems rekomenduojamos skirti lėšos yra pateikiamos Kapitalo rinkos skatinamojo finansavimo poreikio vertinime. 

[bookmark: _Toc240362990]4.3 Sverto efekto vertinimas

Vertinant numatomą sverto efektą, remiamasi InvestEU rekomenduojama metodika[footnoteRef:7]. Kadangi šiuo metu tikslus siūlomų finansinių priemonių finansavimo šaltinis nėra apibrėžtas, todėl sverto efektui apskaičiuoti, vietoje minėtuose dokumentuose nurodytų ES fondų lėšų, yra vertinamos viešosios lėšos, skirtos finansinei priemonei. Sverto efektas apskaičiuojamas sudėjus visą galutiniams gavėjams prieinamą finansavimo sumą ir padalinus ją iš skirtų viešųjų lėšų. [7:  Invest EU. https://investeu.europa.eu/document/download/21e274de-9e54-4909-8db5-05760d72f16d_en?filename=InvestEU%20Steering%20Board%20-%20InvestEU%20Leverage%20and%20Multiplier%20Effect%20Calculation%20Methodology.pdf&prefLang=el (2025-07-10)] 

Skolinių produktų sverto efektas priklausytų nuo to, kokio intensyvumo finansavimas būtų teikiamas. Numatoma, kad skolinių produktų atvejais skatinamasis finansavimas galėtų padengti visą išorinio finansavimo poreikį, todėl apskaičiuotas sverto efektas būtų 1.
Garantijų produktų atveju sverto efektas priklauso nuo garantijos intensyvumo ir jos viršutinės ribos normos (angl.: cap rate). Svertas skaičiuojamas remiantis jau veikiančių ILTE eksporto kredito garantijų pavyzdžiu, kai garantijos intensyvumas siekia 90 proc., o viršutinės ribos norma netaikoma. Tokiu atveju apskaičiuotas sverto efektas būtų 1,11. Portfelinių ir individualių garantijų atvejų, kai taikoma viršutinė ribos norma, sverto efektas yra ženkliai didesnis. Viršutinei ribos normai esant 20 proc., sverto efektas siekia 5,56, garantijos intensyvumui nesikeičiant.

[bookmark: _Toc240362991]4.4 Poveikio valstybės strateginiams tikslams vertinimas

Vertinimo metu identifikuotos eksporto ir tarptautiškumo finansavimo priemonės prisidėtų prie Lietuvos strateginiuose dokumentuose nustatytų ekonomikos augimo, tarptautinio konkurencingumo, ekonominio atsparumo, regionų plėtros ir tarptautinio bendradarbiavimo tikslų įgyvendinimo. Poveikis pasireikštų tiek tiesiogiai, didinant Lietuvos įmonių galimybes eksportuoti, plėstis užsienio rinkose ir vykdyti investicijas užsienyje, tiek netiesiogiai, stiprinant ekonomikos atsparumą, regionų ekonominę plėtrą ir Lietuvos tarptautinę įtaką.
Numatomos finansinės priemonės tiesiogiai prisidėtų prie Lietuvos eksporto plėtros, eksporto rinkų diversifikavimo, Lietuvos įmonių integracijos į tarptautines vertės grandines ir verslo konkurencingumo didinimo. Geresnis eksporto finansavimo, garantijų ir draudimo priemonių prieinamumas mažintų finansavimo kliūtis, su kuriomis susiduria eksportuojančios įmonės, sudarytų palankesnes sąlygas dalyvauti tarptautiniuose konkursuose, įgyvendinti didesnės apimties eksporto projektus ir vykdyti investicijas užsienio rinkose. Šis poveikis prisidėtų prie 2021–2030 m. Nacionaliniame pažangos plane[footnoteRef:8] numatyto tikslo didinti šalies tarptautinį konkurencingumą, skatinti prekių ir paslaugų eksportą bei verslo augimą. Taip pat būtų prisidedama prie Lietuvos pažangos strategijoje „Lietuva 2050“[footnoteRef:9] įtvirtintos siekiamybės kurti ir eksportuoti pasaulinio lygio žinias bei inovacijas, stiprinti Lietuvos pozicijas tarptautinėse vertės grandinėse. Priemonės taip pat atitinka 2022–2030 metų ekonomikos transformacijos ir konkurencingumo plėtros programos[footnoteRef:10] tikslus, susijusius su eksporto konkurencingumo didinimu, Lietuvos įmonių skverbimusi į užsienio rinkas, tarptautinių partnerysčių plėtra ir įmonių tarptautiškumo skatinimu. [8:  2021–2030 metų nacionalinio pažangos planas, patvirtintas Lietuvos Respublikos Vyriausybės 2020 m. rugsėjo 9 d. nutarimu Nr. 998. Prieiga internetu: https://e-seimas.lrs.lt/portal/legalAct/lt/TAD/c1259440f7dd11eab72ddb4a109da1b5?jfwid=32wf90sn ]  [9:  Lietuvos pažangos strategija „Lietuva 2050“, patvirtinta Lietuvos Respublikos Seimo 2023 m. gruodžio 23 d. nutarimu Nr. XIV-2466. Prieiga internetu: https://www.lrs.lt/sip/getFile3?p_fid=83422 ]  [10:  2022–2030 metų plėtros programos valdytojos Lietuvos respublikos ekonomikos ir inovacijų ministerijos ekonomikos transformacijos ir konkurencingumo plėtros programa, patvirtinta Lietuvos Respublikos Vyriausybės 2022 m. kovo 16 d. nutarimu Nr. 247. Prieiga internetu: https://e-seimas.lrs.lt/portal/legalAct/lt/TAD/58f88db4a9e211ecaf79c2120caf5094?positionInSearchResults=0&searchModelUUID=2aa8b29c-3c22-4d6c-a0df-f3d70de7f044 ] 

Kartu finansinės priemonės, orientuotos į aktyvesnę plėtrą besivystančiose rinkose, verslų steigimą ir plėtrą už Europos Sąjungos ribų tiesiogiai prisidėtų prie Lietuvos ekonominio saugumo stiprinimo per eksporto geografijos diversifikavimą ir tiekimo grandinių atsparumo didinimą, taip įgyvendinant Nacionalinio saugumo strategijoje[footnoteRef:11] nustatytus uždavinius. Priemonės, padedančios užsitikrinti tarptautiniams konkursams reikalingas bankines garantijas, taip pat sudarytų geresnes sąlygas Lietuvos įmonėms vykdyti veiklą besivystančiose rinkose ir dalyvauti Ukrainos atstatymo projektuose, prisidedant prie Lietuvos tarptautinių partnerysčių strateginių gairių[footnoteRef:12] 2026-2030 m. bei Lietuvos įsitraukimo į Ukrainos atstatymą ir atsigavimą gairių[footnoteRef:13] 2024–2027 m. tikslų įgyvendinimo. [11:  Lietuvos Respublikos nacionalinio saugumo strategija, patvirtinta Lietuvos Respublikos Seimo 2002 m. gegužės 28 d. nutarimu Nr. IX-907 (su vėlesniais pakeitimais). Prieiga internetu: https://e-seimasx.lrs.lt/portal/legalAct/lt/TAD/TAIS.167925?jfwid=-17i2t45o73 ]  [12:  Lietuvos tarptautinių partnerysčių strateginės gairės 2026–2030 metams. Prieiga internetu: https://ltaid.urm.lt/data/public/uploads/2026/01/lietuvos-tarptautiniu-partnerysciu-strategines-gaires-2026-30_teikimas-lrv.pdf ]  [13:  Lietuvos įsitraukimo į Ukrainos atstatymą ir atsigavimą gairės 2024–2027 m. Prieiga internetu: https://e-seimas.lrs.lt/portal/legalAct/lt/TAK/02e0fd61817911ef84ff9693ecd03ff5?jfwid=-13eyavhp35 ] 

Numatomos finansinės priemonės taip pat turėtų platesnį netiesioginį poveikį Lietuvos ekonominei raidai. Didesnės eksporto apimtys, platesnė eksporto geografija ir stipresnė Lietuvos įmonių integracija į tarptautines vertės grandines sudarytų prielaidas produktyvumo augimui, aukštesnės pridėtinės vertės veiklų plėtrai ir didesniam ekonomikos atsparumui išorės sukrėtimams. Netiesioginis poveikis pasireikštų ir regionų ekonominei plėtrai. Dalis eksportuojančių įmonių veiklą vykdo regionuose, todėl eksporto augimas ir investicijos į tarptautinę plėtrą gali prisidėti prie investicijų pritraukimo, veiklos plėtros ir darbo vietų kūrimo ne didžiuosiuose miestuose. Tokiu būdu būtų prisidedama prie Nacionalinio pažangos plano 2021–2030 m. tikslo tvariai ir subalansuotai vystyti Lietuvos teritoriją bei mažinti regioninę atskirtį.
Be to, stiprėjant Lietuvos verslo tarptautiniam aktyvumui gali būti didinama Lietuvos ekonominė įtaka užsienio rinkose, plečiami tarptautiniai ryšiai ir sudaromos papildomos galimybės diasporos įsitraukimui į investicijų pritraukimo bei eksporto skatinimo veiklas. Tai prisidėtų prie Lietuvos pažangos strategijos „Lietuva 2050“ nuostatos stiprinti Lietuvą kaip atsparią ir įtakingą tarptautinės sistemos veikėją bei Lietuvos diasporos politikos strateginių gairių „Globali Lietuva“[footnoteRef:14] 2022–2030 m. tikslų, susijusių su diasporos ekonominio įsitraukimo skatinimu. [14:  Lietuvos diasporos politikos strateginės gairės „Globali Lietuva“ 2022–2030 m., patvirtintos Lietuvos Respublikos Užsienio reikalų ministro 2021 m. gruodžio 27 d. įsakymu Nr. V-550. Prieiga internetu: https://e-seimas.lrs.lt/portal/legalAct/lt/TAD/2ea18920b3df11ec9f0095b4d96fd400?utm_source=chatgpt.com ] 

	Nr.
	Data
	Interviu dalyvių atstovaujama organizacija
	Sektorius

	1
	2026 01 28
	Draudimo brokeris
	Draudimo sektorius

	2
	2026 04 24
	Inovacijų agentūra
	Politikos įgyvendintojas

	3
	2026 05 21
	LR užsienio reikalų ministerija
LR finansų ministerija
LR ekonomikos ir inovacijų ministerija
	Politikos formuotojai

	4
	2026 06 08
	Eksportuojanti IRT sektoriaus įmonė
	Verslas

	5
	2026 06 09
	Eksportuojanti inžinerinės pramonės įmonė
	Verslas

	7
	2026 06 15
	Eksportuojanti pramonės įmonė
	Verslas

	8
	2026 06 16
	Eksportuojanti IRT sektoriaus įmonė
	Verslas

	9
	2026 07 09
	Eksportuojanti inžinerinės pramonės įmonė
	Verslas

	10
	2026 07 15
	Centrinė projektų valdymo agentūra
	Politikos įgyvendintojas

	11
	2026 07 23
	Eksportuojanti pramonės įmonė
	Verslas

	12
	2026 07 24

Eksportuotojų klubas
	Verslas, asociacija

	13
	2026 07 31
	Draudimo brokeris
	Draudimo sektorius

	2026 08 25
	Lietuvos draudikų asociacija
Draudimo bendrovė
Draudimo bendrovė
	Draudimo sektorius

	15
	2026 08 26
	Draudimo brokeris
	Draudimo sektorius

	16
	2026 08 28
	Draudimo brokeris
	Draudimo sektorius

	17
	2026 09 02
	Eksportuojanti inžinerinės pramonės įmonė
	Verslas

	18
	2026 09 04
	Eksportuojanti IRT sektoriaus įmonė
	Verslas










[bookmark: _Toc240362994]Priedas Nr. 2. Užsienio šalių NPB ir ECA taikomos tarptautinės praktikos.
Lenkijos KUKE grupės teikiami finansiniai produktai skirti eksporto veiklos skatinimui:
	Produktų grupė
	Produkto pavadinimas
	Kam skirtas produktas
	Dengiama rizika, sprendžiama problema

	Trumpalaikio eksporto kredito draudimas
	Europolicy
	MVĮ ir stambiam verslui, norintiems apdrausti pavienius sandorius arba pasirinktus pirkėjus.
	Apima 41 ekonomiškai išsivysčiusią šalį (ES, JAV, Kanada, Japonija ir kt.). Dengia iki 90–95% nuostolių dėl komercinės ar politinės rizikos, kai taikomas mokėjimo atidėjimas

	Trumpalaikio eksporto kredito draudimas
	Policy Beyond Borders
	Eksportuotojams (nepriklausomai nuo dydžio ar veiklos sektoriaus) į globalias rinkas (160 šalių).  Apima neparduotinos rizikos šalis tokias kaip Irakas, Afganistanas ir t. t. 
Maksimalus mokėjimų terminas – 2 metai. Žemės ūkio prekėms ilgesnis.
	Gautinų sumų iš pirkėjų, veikiančių 160 šalių, įskaitant rinkas, kuriose kitos draudimo bendrovės neteikia draudimo, draudimas. Standartinis dengimas – 95%.
Komercinė rizika, politinė rizika, nenugalimos jėgos aplinkybės (įskaitant pandemiją) ir viešojo subjekto nemokėjimas.
KUKE patys išsiieško pradelstas skolas.

	Trumpalaikio eksporto kredito draudimas
	Package
	Vidutinėms ir didelėms įmonėms, norinčioms apdrausti visą savo pirkėjų portfelį.
	Apima tiek vietinius (Lenkijos), tiek užsienio pirkėjus (išsivysčiusiose rinkose). Sprendžia masinių gautinų sumų praradimo problemą, siūlo nemokamą skolų išieškojimą.

	Trumpalaikio eksporto kredito draudimas
	KUKE GAP
	Įmonėms, kurios jau turi prekybos draudimą kitoje bendrovėje, bet joms trūksta limito.
	Sprendžia kredito limito trūkumo problemą. KUKE suteikia papildomą apsaugą virš kito draudiko patvirtinto limito arba perima riziką, jei kitas draudikas limitą uždarė.

	Vidutinio / ilgo termino eksporto kredito draudimas
	Supplier Credit Insurance
	Eksportuotojams, vykdantiems didelius infrastruktūros ar technikos tiekimo kontraktus.
	Draudžia ilgalaikius prekybinius kreditus (virš 2 metų). Dengia komercinę pirkėjo nemokumo riziką ir politinę užsienio valstybės riziką gamybos bei atsiskaitymo etapais.

	Prievolių įvykdymo užtikrinimo garantijos
	Bid Bond (tender)
Performance, Advance Payment, Warranty
	Įmonėms, dalyvaujančioms tarptautiniuose konkursuose ir pasirašančioms projektavimo, rangos sutartis.
	Garantijos išduodamos tiesiogiai užsienio užsakovui, padengiant iki 100% sumos. Sprendžia likvidumo problemą, nes nereikia įšaldyti lėšų depozituose. Garantija teikiama su regreso teise: jei KUKE išmoka lėšas užsakovui dėl sutarties pažeidimo, eksportuotojas privalo šią sumą grąžinti KUKE.

	Prievolių įvykdymo garantijos – kontragarantijos
	Counter Guarantees for banks
	Komerciniams bankams, kurie išduoda garantijas eksportuotojo pirkėjams.
	KUKE prisiima iki 80% rizikos už banko išduotą sutarties įvykdymo ar avanso garantiją. Tai leidžia bankui lengviau patvirtinti garantijas įmonei, netaikant griežtų užstatų.

	Mokėjimų garantijos
	Supplier Payment /
Supply Chain Finance Guarantee
	Eksportuotojams, siekiantiems užsitikrinti žaliavų tiekimą arba finansavimo grandines.
	Užtikrina mokėjimų tęstinumą. Šios garantijos apsaugo tiekėjus arba faktoringo bendroves nuo eksportuotojo nemokumo, stabilizuodamos tiekimo grandinės likvidumą.

	Eksporto faktoringas (teikia KUKE Finance)
	Export Factoring
	Eksportuotojams, parduodantiems prekes su atidėtu mokėjimu užsienio pirkėjams.
	Bendrasis skėtinis produktas. Sprendžia apyvartinio kapitalo trūkumą: įmonė gauna iki 90% sąskaitos sumos iškart, nelaukdama pirkėjo apmokėjimo terminų pabaigos. Regreso taikymas priklauso nuo pasirinktos sub-rūšies (su regresu arba be regreso).

	Eksporto faktoringas (teikia KUKE Finance)
	Non-recourse Factoring (Faktoringas be regreso)
	Eksportuotojams, norintiems gauti finansavimą ir visiškai eliminuoti pirkėjo nemokumo riziką.
	Perimama užsienio pirkėjo nemokumo ar bankroto rizika. Sprendžia abejotinų gautinų sumų problemą. Regreso nėra: jei užsienio pirkėjas tampa nemokus, „KUKE Finance“ (kartu su KUKE draudimu) prisiima nuostolius sau ir pinigų iš eksportuotojo atgal nereikalauja.

	Eksporto faktoringas (teikia KUKE Finance)
	Recourse Factoring (Faktoringas su regresu)
	Eksportuotojams, dirbantiems su patikimais pirkėjais, kuriems reikia tik pigesnio ir greitesnio likvidumo.
	Teikia greitą apyvartinį finansavimą, tačiau pirkėjo nemokumo rizika lieka įmonei. Kadangi rizika neperimama, šis faktoringas yra pigesnis. Griežtas regresas: jei užsienio pirkėjas nesumoka už sąskaitą per nustatytą terminą (pvz., po termino pabaigos praėjus 60–90 dienų), eksportuotojas privalo grąžinti „KUKE Finance“ gautą avansą.

	Eksporto faktoringas (teikia KUKE Finance)
	Reverse Factoring (Atvirkštinis faktoringas)
	Eksportuotojams (pirkėjams), norintiems optimizuoti atsiskaitymus su savo pačių žaliavų ar paslaugų tiekėjais.
	Sprendžia įmonės tiekimo grandinės likvidumo problemą. „KUKE Finance“ sumoka eksportuotojo tiekėjams iškart (dažnai gaunant ankstyvo mokėjimo nuolaidas), o pats eksportuotojas su „KUKE Finance“ atsiskaito vėliau. Griežtas regresas: kadangi tai yra paties eksportuotojo trumpalaikis finansavimas (paskola pirkiniams), jis prisiima 100% atsakomybę grąžinti lėšas.

	Eksporto faktoringas (teikia KUKE Finance)
	Factoring secured by KUKE guarantees (Faktoringas su KUKE garantijomis)
	Faktoringas su KUKE garantijomis.
Komerciniams bankams ir faktoringo bendrovėms, kad jie drąsiau suteiktų limitus eksportuotojams.
	Pagrindinė KUKE (motininė įmonė) suteikia valstybe grįstą garantiją finansuojančiam bankui ar „KUKE Finance“, padengdama iki 90–95% rizikos. Sprendžia bankų nepasitikėjimo rizikingomis eksporto rinkomis problemą. Regresas eksportuotojui netaikomas dėl pirkėjo nemokumo (jei tai non-recourse struktūra), tačiau griežtas regresas galioja, jei eksportuotojas pažeidžia faktoringo sutarties sąlygas arba pateikia netikras/ginčytinas sąskaitas.

	Investicijų draudimas
	Investment Insurance
	Lenkijos bendrovėms, investuojančioms į užsienio turtą, gamyklas, akcijas.
	Dengia iki 90% nuostolių dėl politinių įvykių (nacionalizacija, karas, terorizmas, valiutos konvertavimo blokavimas). Skirtas saugiam kapitalo perkėlimui į rizikingesnes rinkas.

	Bankų eksporto finansavimo rizikos padengimas
	Buyer Credit Insurance
	Bankams, finansuojantiems užsienio pirkėjus (perkančius lenkiškas prekes).
	Padengia iki 95–100% banko rizikos, jei užsienio pirkėjas nesugrąžina paskolos, skirtos importui finansuoti

	Bankų eksporto finansavimo rizikos padengimas
	Trade Finance Solutions
	Bankams, patvirtinantiems akredityvus (L/C) ar prekybines garantijas.
	Draudžia bankų riziką, kylančią iš tarptautinių dokumentinių atsiskaitymų (ypač rizikingose šalyse).




Danijos EIFO teikiami finansiniai produktai skirti eksporto veiklos skatinimui:
	Produktų grupė
	Produkto pavadinimas
	Kam skirtas produktas
	Dengiama rizika, sprendžiama problema

	Eksporto kredito garantijos
	Supplier Credit Guarantee
	Danijos eksportuotojams, kurie parduoda prekes ar paslaugas užsienio pirkėjams su atidėto mokėjimo sąlygomis
	Dengia iki 90% nuostolių dėl pirkėjo nemokumo ar politinių priežasčių. Sprendžia pirkėjo likvidumo problemą, nes eksportuotojas gali pasiūlyti ilgą atidėto mokėjimo terminą..

	Eksporto kredito garantijos
	Buyer Credit Guarantee
	Bankams, teikiantiems paskolas stambiems užsienio pirkėjams.
	Garantuoja už banko paskolą, suteiktą užsienio pirkėjui. Dengia iki 95% banko rizikos. Sprendžia didelės vertės (>25 mln. DKK) ir ilgo termino (8–10 metų) projektų finansavimo trūkumą užsienyje.

	Eksporto kredito garantijos
	SME Guarantee
	Bankams, dirbantiems su Danijos MVĮ eksporto užsakymais.
	Dengia iki 100% banko rizikos. Skirta užsakymams iki 25 mln. DKK (~3.3 mln. EUR). Leidžia MVĮ gauti pinigus iškart po prekių išsiuntimo, o pirkėjas moka dalimis.

	Eksporto sandorių garantijos
	Contract Guarantee
	Danijos eksportuotojams, vykdantiems individualius stambius gamybos užsakymus.
	Dengia iki 90% nuostolių, jei pirkėjas nutraukia kontraktą gamybos metu (iki išsiuntimo) dėl politinių ar komercinių priežasčių. Sprendžia prarastų gamybos kaštų problemą.

	Projektų finansavimo garantijos
	Project Finance Guarantee
	Finansiniams partneriams ir bankams, teikiantiems paskolas tarptautiniams sindikuotiems projektams.
	Sumažina bankų riziką dideliuose „Non-recourse“ infrastruktūros ar žaliosios energetikos (vėjo, saulės) projektuose. Padeda pritraukti kapitalą tarptautiniu mastu.

	Eksporto finansavimas
	Export Loan
	Užsienio pirkėjams (arba EPC rangovams), perkantiems danišką produkciją.
	Tiesioginė paskola iš EIFO, kai komerciniai bankai atsisako finansuoti pirkėją dėl per didelės šalies ar projekto rizikos. Minimalus terminas – 2 metai.

	Investicijų garantijos
	Investment Guarantee
	Danijos įmonėms, kuriančioms dukterines įmones ar JV užsienyje.
	Dengia iki 90% nuostolių, patirtų dėl politinės rizikos (karo, ekspropriacijos, kapitalo suvaržymų). Sprendžia saugumo problemą investuojant besivystančiose rinkose.

	Prekybos finansavimo garantijos
	Letter of Credit (L/C) Guarantee
	Eksportuotojams, naudojantiems dokumentinius akredityvus tarptautiniuose sandoriuose
	Dengia iki 90% rizikos, kad užsienio bankas-emitentas neatsiskaitys pagal akredityvą. Padeda eksportuotojui saugiai priimti L/C iš rizikingesnių regionų bankų.

	Specialios finansavimo programos
	Ukraine Facility (Loans and Guarantees)
	Danijos eksportuotojams ir investuotojams, vykdantiems projektus Ukrainoje
	Teikia paskolas ir garantijas eksporto, investicijų bei Ukrainos atstatymo projektams, mažina komercinę, politinę ir karo sąlygotą riziką bei palengvina finansavimo gavimą.



Latvijos ALTUM teikiami finansiniai produktai skirti eksporto veiklos skatinimui:
	Produktų grupė
	Produkto pavadinimas
	Kam skirtas produktas
	Dengiama rizika, sprendžiama problema

	Eksporto kredito garantijos
	Export Credit Guarantee
	Latvijos eksportuotojams, parduodantiems užsienio klientams su atidėtu mokėjimu. Garantijos gali būti teikiamos įvairioms eksporto rinkoms, individualiai vertinant pirkėjo ir šalies riziką. Garantijos neteikiamos tam tikroms sankcionuotoms arba aukštos rizikos jurisdikcijoms (pvz., Iranui, Šiaurės Korėjai, Sirijai, Sudanui ir kt.).

	Užsienio pirkėjo nemokumo, neatsiskaitymo ir politinės rizikos padengimas; arba padeda gauti finansavimą eksporto sandoriams.

	Specialios eksporto kredito garantijos Ukrainai
	InvestEU Ukraine Export Credit Guarantee Facility (per ALTUM)
	Latvijos SVV ir mažoms vidutinės kapitalizacijos įmonėms, eksportuojančioms prekes ir paslaugas į Ukrainą.
	EIF remiama garantijų schema, mažinanti eksporto kredito riziką ir padedanti įmonėms tęsti eksportą į Ukrainą nepaisant karo sukeltų rizikų.



Prancūzijos BPIFRANCE teikiami finansiniai produktai skirti eksporto veiklos skatinimui:
	Produktų grupė
	Produkto pavadinimas
	Kam skirtas produktas
	Dengiama rizika, sprendžiama problema

	Rinkų žvalgymo draudimas
	Prospecting Insurance (Assurance Prospection)
	Prancūzijos įmonėms (kurių metinė apyvarta < 500 mln. € ir prancūziško turinio dalis ≥ 20%), įskaitant MVĮ ir pirmą kartą eksportuojančius subjektai.
	Draudimo produktas su avansu. Sprendžia pradinio kapitalo ir pinigų srautų trūkumą žvalgant naujas šalis (kelionės, marketingas, parodos): įmonė iškart gauna 50–65% patvirtinto biudžeto lėšų avansu.
Draudžia nuo komercinės nesėkmės: Jei projektas patiria nesėkmę ir nesugeneruoja eksporto apyvartos, suaktyvinamas draudimas – įmonė turi grąžinti tik fiksuotą minimalią 30% dalį, o likę 70% lieka įmonei kaip nuostolių padengimas.

	Eksporto kredito draudimas
	Commercial Contract Insurance (Assurance du contrat commercial)
	Prancūzijos įmonėms, eksportuojančioms materialias prekes (gamybos priemones, pramoninius įrenginius) arba teikiančioms paslaugas bei licencijas užsienio pirkėjams.
	Sprendžia užsienio pirkėjų ilgų mokėjimo terminų ar sutarčių nutraukimo problemas.
Draudžia komercinę ir politinę riziką: Apsaugo eksportuotoją nuo nuostolių gamybos etapu (jei sutartis nutraukiama iki prekių pristatymo) ir draudžia nuo pirkėjo neatsiskaitymo / nemokumo rizikos po prekių/paslaugų perdavimo.

	Eksporto kredito draudimas
	Buyer Credit Insurance (Assurance Crédit Acheteur)
	Komerciniams bankams (ir eksportuotojams), kurie teikia paskolas užsienio pirkėjams arba diskontuoja / perima jų akredityvus bei sąskaitas-faktūras.
	Sprendžia pirkėjų finansavimo ir eksportuotojo įšaldytų gautinų sumų problemą: pirkėjui suteikiamas kreditas, o eksportuotojas pinigus gauna iškart.
Draudžia nemokumo riziką: Bpifrance padengia iki 95% banko nuostolių (su žaliojo eksporto premija – iki 98%), jei užsienio pirkėjas arba akredityvą išdavęs bankas tampa nemokus ar šalyje kyla politinė krizė.

	Garantijų ir apyvartinio kapitalo priemonės (draudimas)
	Export Bond Insurance (Assurance Caution Export)
	Finansų institucijoms (bankams), išduodančioms sutartines tarptautines garantijas (konkurso, avanso grąžinimo, įvykdymo) eksportuotojų vardu.
	Sprendžia įmonių skolinimosi limitų suvaržymo problemą, kai užsienio pirkėjas reikalauja banko garantijų.
Draudžia garantijos suaktyvinimo riziką: Bpifrance kompensuoja iki 80% banko nuostolių, jei užsienio pirkėjas nepagrįstai pasinaudoja garantija, o eksportuotojas dėl nemokumo negali šių lėšų grąžinti bankui.

	Garantijų ir apyvartinio kapitalo priemonės (draudimas)
	Export Pre-Financing Insurance (Assurance Préfinancement)
	Komerciniams bankams, teikiantiems tikslines apyvartinio kapitalo paskolas eksporto sutarčių vykdymui.
	Sprendžia įmonės lėšų trūkumą gamybos ciklo metu (iki prekių išsiuntimo).
Draudžia finansuojamo eksportuotojo nemokumo riziką: Apsaugo banką nuo nuostolių, jei gamybos laikotarpiu eksportuotojas patirtų bankrotą ir negalėtų grąžinti paskolos, todėl komerciniai bankai drąsiau suteikia įmonėms lėšas žaliavoms.

	Investicijų draudimas (draudimas)
	Investment Insurance (Assurance Investissement)
	Prancūzijos įmonėms (visų dydžių) ir bankams, investuojantiems, teikiantiems paskolas ar įsigyjantiems akcijų dukterinėse įmonėse užsienyje (ne ES šalyse).
	Sprendžia nekomercinio pobūdžio ilgalaikio kapitalo praradimo problemą geopolitiškai nestabiliose šalyse. 
Draudžia tik politines rizikas (nuo 3 iki 20 metų laikotarpiui): Apsaugo investicijas ir dengia iki 95% nuostolių, atsirandančių dėl vietos valdžios vykdomos ekspropriacijos (turto nusavinimo), nacionalizacijos, politinio smurto, karo, sukilimų bei visiško užsienio valiutos konvertavimo ar lėšų pervedimo atgal į Prancūziją užblokavimo.

2020K1	2020K2	2020K3	2020K4	2021K1	2021K2	2021K3	2021K4	2022K1	2022K2	2022K3	2022K4	2023K1	2023K2	2023K3	2023K4	2024K1	2024K2	2024K3	2024K4	2025K1	2025K2	2025K3	2025K4	2026K1	2256203	1873729.7	2232944.5	2517873.7000000002	2034420.4	2316340.9	2465062.7000000002	2872669	2090777.4	2177827.7000000002	3166731.6	3638018.6	2978070	2757164.1	2416555.7999999998	2423452.9	1831949.6	1813612.5	1879357.4	1708556.3	1577978.6	1506820.2	1591858.3	1641520.3	1452633.3	32%	31%	16%	

Mln. EUR



ES šalys	


0-9 darbuotojai	10-49 darbuotojai	50-249 darbuotojai	250+ darbuotojų	10536	3891	1179	289	Kitos parduotinos rizikos šalys	


0-9 darbuotojai	10-49 darbuotojai	50-249 darbuotojai	250+ darbuotojų	4465	2482	1094	290	Neparduotinos rizikos šalys	

0-9 darbuotojai	10-49 darbuotojai	50-249 darbuotojai	250+ darbuotojų	2237	1767	929	270	




Užsienio padalinio ar atstovybės steigimas	Konkursų ar kontraktų vykdymo užtikrinimas (pvz., banko garantijos, siekiant dalyvauti tarptautiniuose konkursuose, v	Produkto ar paslaugos pritaikymas užsienio rinkai	Sertifikavimas, licencijavimas ir atitikties reikalavimų įgyvendinimas	Naujų rinkų paieška, dalyvavimas parodose	Pirkėjų atsiskaitymo užsitikrinimas / apsidraudimas nuo neatsiskaitymo rizikos (pvz. eksportuotojui suteikiamos garan	Žaliavų ir / ar atsargų užsipirkimas, gamyba ir užsakymų vykdymas	Logistika ir tiekimas	6.7737669536576783E-2	0.14324092008721243	0.21085514227664931	0.24439822161836736	0.29512863619369406	0.36677464780646235	0.39858744274761138	0.43239413883751016	


Visi	


Esminių kliūčių nėra	Kita	Nepakankama paklausa	Sudėtinga gauti finansavimą	Nepakankama garantijų ar rizikos mažinimo priemonių pasiūla	Neturime interesų veiklai besivystančiose rinkose	Reguliaciniai ar administraciniai barjerai (leidimai, licencijos, vietos taisyklės)	Pirkėjų ar vietinių partnerių nemokumo rizika ir / ar jų finansavimo trūkumas	Per didelė politinė, saugumo ar geopolitinė rizika	0.1239612587574016	4.5490240751725397E-3	6.0976051558951541E-2	7.1770334928229665E-2	8.8148314340778453E-2	0.11625445173134408	0.12129023613300619	0.17245773048641258	0.26718423915156825	


Eksportuosime prekes ir / ar paslaugas į Ukrainą	
Planuojantys veiklą Ukrainoje	Veikiantys Ukrainoje	0.64472948918988349	0.88941452088603246	Investuosime į gamybos pajėgumus Ukrainoje	
Planuojantys veiklą Ukrainoje	Veikiantys Ukrainoje	7.4200142937809688E-2	9.7668278643046891E-2	Steigsime atstovybę / filialą Ukrainoje	
Planuojantys veiklą Ukrainoje	Veikiantys Ukrainoje	6.5159295543331497E-2	0.13881559271998772	Dalyvausime Ukrainos atstatymo ir viešosios infrastruktūros projektuose	
Planuojantys veiklą Ukrainoje	Veikiantys Ukrainoje	0.56270962575256178	0.17391288778241604	Su partneriais Ukrainoje vykdysime mokslinius tyrimus, eksperimentinę plėtrą ir inovacinę veiklą (MTEPI)	
Planuojantys veiklą Ukrainoje	Veikiantys Ukrainoje	1.9302821683922469E-2	1.2917200470920714E-2	







Jungtinės Valstijos	Latvija	Estija	Lenkija	Švedija	Nyderlandai	Ukraina	Kitos šalys	0.46646590742897587	0.17450898225826864	8.9720283376665308E-2	4.9348429175156881E-2	3.6111656286444131E-2	3.5425872025837017E-2	1.7809173141202603E-2	0.13060969630744967	
2019	
Latvija	Estija	Lenkija	Baltarusija	Ukraina	Rusija	Švedija	373	169	132	102	60	72	45	2023	
Latvija	Estija	Lenkija	Baltarusija	Ukraina	Rusija	Švedija	401	206	137	41	69	40	48	

